钦定古今图书集成/方舆汇编/职方典/第1501卷 > 武定府城池考 通志
## 钦定古今图书集成/方舆汇编/职方典/第1501卷 > 武定府城池考 通志

本府。〈和曲州附郭。〉

武定府城池　明隆庆三年，知府刘宗寅、同知邓世彦移建石城，周六里，高二丈，设四门，东曰迎祥，南曰毓秀，西曰宁远，北曰丰润。万历间，同知袁国藩增高三尺。崇祯时，知府卢懋鼎修，无池。按《府志》：“旧在五凤山之东，四面受敌。嘉靖四十五年，巡抚吕光洵既平凤继祖之乱，请改设流官。隆庆二年，巡抚陈大宾、御史” 刘翾躬亲相度，曰：“省会之藩篱，滇西之右臂也，迁城移府，乃可长久。请命迁狮山之麓。” 布政使邬连曰：“设险守邦，不宜惜费。” 议定，乃于四年庚午五月初十日起工，迄次年辛未，为石城七百九十丈八尺，围圆三里三分，高二丈，垛口凡一千三百九十有四。为城楼者四：东曰迎曦，南曰阜民，西曰靖远，北曰“德润。” 为铺者十，为水洞者五，辟三门，府、州治及诸公所次第落成，费布政使司公帑一万二千馀两。万历三十八年庚戌，知府江至迥重修四门鼓楼，立碑迎曦门内。崇祯元年，知府赵纾四门各增修一层。

皇清康熙二十七年，知府王清贤修城并四城楼及

三门。门上表以石扁，东曰“迎恩” ，南曰“向化” ，北曰“抚彝。”

和曲州城池　按《府志》：“旧州城在府城南二十里，蛮名叵簉甸，今九厂。元初改叵簉甸为和曲州，明隆庆年，迁附郭。”

外州县

元谋县城池　明成化十六年，土巡捕吴起署事，创筑土城，周一里六分。天启初改甃砖城无池。按《县志》，“城在府西一百七十里，元时建县。明天启二年建砖城，周围一里三分，新建南北二鼓楼，无东西门，后倾圮，知县王弘任捐赀营缮北门鼓楼于”

皇清康熙十一年，建立高一丈五尺南门鼓楼于康

熙十二年建立，高一丈六尺。东西二门，自吾必奎叛乱之后，崇祯十七年闭塞不开。城墙垛口六百一十二个。北门起至东门止，高一丈六尺。东门起至南门鼓楼止，高一丈八尺。南门起至西门止，高一丈八尺。西门起至北门鼓楼止，高一丈六尺。

禄劝州城池　，明初设流，筑土为垣，高不及丈，周不盈里。万历七年，知州何守拙修筑，无池。按《府志》：州在府东北十五里。元时置州，领易笼、石旧二县。明洪武二十二年建城，裁易笼入州。武宗朝，并裁石旧，因以其地建州治，辖于土府。万历七年，凤逆荡平，改土设流。郡守辛存仁曰：“禄劝城郭州治缺然未备，临民之谓何？” 条其议于当道，属知州何守拙徙建。今城辟门三：东曰排青，南曰向明，北曰通和门，各有楼，哨楼十。筑土为垣，上覆以瓦，无垛口，周围二百零九丈三尺。经始于万历七年己卯冬，十月。九年辛巳夏，工竣，州治。兼举巡按刘维、分守道骆问礼，约期按禄，坐䜩而庆厥成。兵备副使胡心得有文纪之。万历四十四年，同知袁国藩署州事，复增城五

尺